AAV ตั้งเป้ารายได้ปี 59 โต 16% ตามจำนวนผู้โดยสาร ทุ่มงบลงทุน 5 พันลบ. ในปีหน้า
AAV ตั้งเป้ารายได้ปี 59 โต 16% ตามจำนวนผู้โดยสาร คาดกำไรสูงขึ้น เตรียมงบลงทุน 5 พันลบ. ในปี 59 สำหรับซื้อเครื่องบินใหม่ 5 ลำ
3 ธ.ค. 2558

นายธรรศพลฐ์ แบเลเว็ลด์ ประธานเจ้าหน้าที่บริหาร บริษัท เอเชีย เอวิเอชั่น จำกัด (มหาชน) หรือ AAV เปิดเผยว่า บริษัทตั้งเป้าในปี 59 รายได้เติบโตขึ้น 16% ตามจำนวนผู้โดยสารที่คาดว่าจะเพิ่มเป็น 16.5 ล้านคน จากปีนี้ 14.5 ล้านคน ส่วนอัตรากำไรสุทธิน่าจะดีขึ้นเป็น 10-12% จากปีนี้อยู่ที่ 10% จากแผนการปรับราคาตั๋วโดยสารขึ้นอีก 3-5% จากปีนี้ปรับขึ้นราคาเฉลี่ย 4% และการแข่งขันในธุรกิจลดความรุนแรงลง
ขณะที่บริษัทตั้งเป้าอัตราขนส่งผู้โดยสาร (Load Factor) อยู่ที่ 82% จากปีนี้อยู่ที่ 81% จากการเพิ่มจุดบินใหม่ไปยัง 2-3 เมืองของอินเดีย และประชาคมเศรษฐกิจอาเซียน (AEC) ในภูมิภาคอินโดจีน โดยเฉพาะกลุ่ม CLMV รวมทั้งจะเพิ่มเที่ยวบินจากฐานปฏิบัติการบิน (Hub) ของบริษัทไปสู่ Hub อื่น ๆ
นอกจากนี้ บริษัทยังคาดการณ์ค่าเงินบาทในปีหน้าจะอ่อนค่าไปที่ 38 บาท/ดอลลาร์ ซึ่งจะเป็นอีกปัจจัยหนึ่งที่ช่วยสนับสนุนให้ชาวต่างชาติเดินทางมาท่องเที่ยวในประเทศไทย แม้ธุรกิจการบินจะได้รับผลกระทบจากการที่ประเทศไทยถูกปรับลดระดับมาตรฐานการบินจากองค์กรต่างประเทศ แต่เชื่อว่าจะมีนักท่องเที่ยวเข้ามามากขึ้น โดยเฉพาะจากยุโรป ซึ่งไทยแอร์เอเชียก็จะออกแคมเปญมาสนับสนุนการท่องเที่ยวไทยด้วย อย่างไรก็ดี บริษัทมีความกังวลเรื่องอัตราแลกเปลี่ยนที่จะกระทบบริษัทบ้าง เพราะมีหนี้เป็นเงินสกุลดอลลาร์
ส่วนในด้านต้นทุนน้ำมัน บริษัทประเมินว่าราคาน้ำมันในปีหน้าจะทรงตัวจากปีนี้ ซึ่งบริษัทได้ทำประกันความเสี่ยง(Headging) ในสัดส่วน 50% ของปริมาณการใช้ที่ 60 ดอลลาร์/บาร์เรล
“เชื่อว่าสายการบินในประเทศไทย ยังไงก็มีความน่าเชื่อถือ เชื่อว่านักท่องเที่ยวยังมาเมืองไทย และไม่หายไปไหน ส่วน FAA ดาวน์เกรดไทย บริษัทไม่ได้รับผลกระทบเพราะไม่ได้มีเที่ยวบินไปสหไรัฐ และไม่มี code share บินไปสหรัฐ” ประธานเจ้าหน้าที่บริหาร AAV กล่าว 
ทั้งนี้บริษัทได้เตรียมงบลงทุน 5,000 ล้านบาทในปี 59 สำหรับซื้อเครื่องบินใหม่ 5 ลำ ซึ่งจะทำให้ฝูงบินของบริษัทขยายเพิ่มขึ้นเป็น 50 ลำ   